Ayo erken: Dit is Sasol wat twis oor kontrak | Netwerk24
Deur Elvira Wood 23 Januarie 2020 09:34
Amabhungane, ’n eenheid vir ondersoekende joernalistiek, het Maandag berig dis uit Ayo se verslag oor sy tussentydse resultate, wat in Desember uitgereik is, duidelik wie die “beduidende kliënt” is wat ’n IKT-meesterdienskontrak wat in Mei 2018 gesluit is, wil kanselleer.
Ayo, die tegnologiefiliaal van African Equity Empowerment Investments (AEEI), waarvan dr. Iqbal Survé se beleggingsbeheermaatskappy Sekunjalo Investment Holdings die grootste aandeelhouer is, sê Woensdagaand in ’n verklaring op die JSE se nuusdiens, Sens, dat hy met Sasol oor die kansellasie van die kontrak onderhandel.
Die twee maatskappye het die kontrak ter waarde van R2,3 miljard in 2018 gesluit. Dit sou sewe jaar duur.
Ayo sê hy betwis Sasol se reg om die kontrak te kanselleer.
Hy sê reeds in die verslag wat in Desember gepubliseer is dat hy “op grond van die dispuut hom kragtens die ooreenkoms op die arbitrasieproses beroep en verwag dat die saak in die eerste kwartaal van 2020 aangehoor sal word.”
Ayo sê in die Sens-verklaring benewens dié arbitrasieproses, staan hy ook Sasol se dringende aansoek om “tussentydse verligting” teen wat by die hooggeregshof in Kaapstad ingedien is.
Ayo sê hy hou aan om dienste aan Sasol te lewer totdat die prosesse afgehandel is.
Dit was juis dié kontrak met Sasol wat volgens getuies voor die kommissie van ondersoek na gebeure by die Openbare Beleggingskorporasie (OBK) die groot rede was waarom dié korporasie prosesse aan die einde van 2017 gesystap het om R4,3 miljard in Ayo te belê as deel van sy notering op die JSE.
Die OBK het R43 per aandeel betaal. Sedertdien het Ayo se aandeelprys tot R1,31 geval.
Volgens Iress is die huidige markwaarde van Ayo R450,8 miljoen.
Meer oor: Sekunjalo | Obk | Ayo Technology Solutions | Independent Media | Ayo | Iqbal Survé | Tegnologie